
ACORD 64/2008, DE 7 DE MAIG, DEL PLE DEL CONSELL DE L’AUDIOVISUAL DE CATALUNYA

1. L’article 33 de la Llei 22/2005, de 29 de desembre, de la comunicació audiovisual de Catalunya (LCA), estableix els principis d’organització i funcionament del servei públic audiovisual d’àmbit local a Catalunya. Entre d’altres previsions, l’apartat 3 de l’article esmentat disposa que abans que s’aprovi, la proposta de contracte programa s’ha de sotmetre a informació pública i el Consell de l’Audiovisual de Catalunya n’ha de fer un informe preceptiu. 

2. La proposta de contracte programa subscrit entre el Consorci per a la gestió de la televisió digital local pública del Garraf (Consorci Teledigital Garraf) i la societat gestora Informació i Comunicació de Vilanova i la Geltrú, Societat Anònima Municipal (ICVSAM) respon a un doble objectiu. En primer lloc, és l’instrument a través del qual es fixen i determinen els concrets objectius de servei públic que seran assumits tant per part de l’Administració competent (en aquest cas, el consorci local de referència), com de l’entitat a la qual s’encarrega de forma directa la prestació del servei (és a dir, la societat gestora). En aquest sentit, cal tenir present que ens trobem davant la prestació del servei públic audiovisual local, de tal forma que els esmentats objectius s’estableixen a partir d’un marc de referència complex. Aquest marc es troba format, d’entrada, per les missions de servei públic que de forma general estableix la LCA en el seu article 26.3. D’acord amb l’article 32.1 LCA, aquestes missions conformen també el marc de prestació del servei públic d’àmbit local, si bé s’especifica igualment la necessitat que siguin objecte d’un procés d’adaptació (de traducció, si es vol) en relació amb els específics interessos i necessitats de la corresponent comunitat local.

Aquest procés d’adaptació s’haurà de dur a terme, d’acord amb el legislador català, a través de dos instruments bàsics: el reglament d’organització i funcionament del servei públic, i el contracte programa. Concretament, i de forma sintètica, mentre al primer li correspondria la tasca de declinació, en clau local, de les missions de servei públic establertes a l’article 26.3 LCA, seria la funció del contracte programa establir objectius i accions específiques sobre la base dels criteris establerts tant per part del Parlament de Catalunya com, a continuació, per part de l’òrgan plenari de l’ens local corresponent.

La segona funció del contracte programa objecte de l’informe preceptiu del Consell, és esdevenir l’instrument, de naturalesa pluriennal, a través de la qual es garanteix, de forma proporcionada i transparent, i a la vista de les concretes accions descrites i assumides en el si del mateix, un finançament estable i degudament sanejat. El contracte programa garanteix, en definitiva, l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

3. La proposta de contracte programa objecte de l’informe del Consell constitueix, en definitiva, el darrer pas en l’establiment del marc d’actuació al qual es troba sotmesa, en darrera instància, l’entitat a la qual s’encarrega i a través de la qual es gestiona, de forma directa, el servei públic de la demarcació de Vilanova i la Geltrú (referència TL09B, canal 30, programa 1).
Per tot l’exposat, d’acord amb l’article 33.3 de la Llei 22/2005, de 29 de desembre, de la comunicació audiovisual de Catalunya, el Ple del Consell de l’Audiovisual de Catalunya, ha adoptat els següents, 

ACORDS

1.  Aprovar l’informe preceptiu a què fa referència l’article 33.3 de la Llei 22/2005, de 29 de desembre, de la comunicació audiovisual de Catalunya, sobre la proposta de contracte programa entre el Consorci per a la gestió de la televisió digital local pública del Garraf (Consorci Teledigital Garraf) i la societat gestora Informació i Comunicació de Vilanova i la Geltrú, Societat Anònima Municipal (ICVSAM), per a la prestació del servei públic de televisió en la demarcació de Vilanova i la Geltrú (referència TL09B, canal 30, programa 1), que s’incorpora com a annex i part integrant d’aquest acord. 

2. Notificar aquest Acord al Consorci per a la gestió de la televisió digital local pública del Garraf (Consorci Teledigital Garraf).
Barcelona, 7 de maig de 2008

Josep M. Carbonell i Abelló                             Dolors Comas d’Argemir i Cendra

President                                                          Consellera secretària  

INFORME

Ref. Exp.: 2-Precp-2008   

Assumpte: Informe preceptiu del Consell de l’Audiovisual de Catalunya a què fa referència  l’article 33 de la Llei 22/2005, de 29 de desembre, de la comunicació audiovisual de Catalunya (LCA) sobre la proposta de contracte programa entre el Consorci per a la gestió de la televisió digital local pública del Garraf (Consorci Teledigital Garraf) i la societat gestora Informació i Comunicació de Vilanova i la Geltrú, Societat Anònima Municipal per al període 2008-2009.

1. Antecedents
El 19 de març de 2008 el Secretari del Consorci Teledigital Garraf ha tramés al Consell de l’Audiovisual de Catalunya (registre d’entrada núm. 0003E/1805/2008) un escrit en el qual s’adjunta un certificat de l’acord adoptat en sessió ordinària del Ple del Consorci, referent a l’aprovació amb caràcter inicial de la proposta de contracte programa entre el Consorci per a la gestió de la televisió digital local pública del Garraf (Consorci Teledigital Garraf)
 i la Societat gestora Informació i Comunicació de Vilanova i la Geltrú, Societat Anònima Municipal (en endavant, ICVSAM) per a la prestació del servei públic de televisió (referència TL09B, canal 30, programa 1) de la demarcació de Vilanova i la Geltrú per al període 2008-2009, donant-ne trasllat a aquest Consell per tal que emeti l’esmentat informe preceptiu. De forma simultània, l’esmentat Consorci ha acordat igualment l’obertura del tràmit d’informació pública.

2. Consideracions prèvies

D’acord amb la normativa vigent, el contracte programa respon a un doble objectiu. En primer lloc, és l’instrument a través del qual es fixen i determinen els concrets objectius de servei públic que seran assumits tant per part de l’Administració competent (en aquest cas, el consorci local de referència), com de l’entitat a la qual s’encarrega de forma directa la prestació del servei (és a dir, la societat gestora). Cal tenir present que en aquest cas ens trobem davant la prestació del servei públic audiovisual local, de tal forma que els esmentats objectius s’estableixen a partir d’un marc de referència complex. Aquest marc es troba format, d’entrada, per les missions de servei públic que de forma general estableix la LCA en el seu article 26.3. D’acord amb l’article 32.1 LCA, aquestes missions conformen també el marc de prestació del servei públic d’àmbit local, si bé s’especifica igualment la necessitat que siguin objecte d’un procés d’adaptació (de traducció, si es vol) en relació amb els específics interessos i necessitats de la corresponent comunitat local.

Aquest procés d’adaptació s’ha de dur a terme, d’acord amb el legislador català, a través de dos instruments bàsics: el reglament d’organització i funcionament del servei públic, i el contracte programa. Concretament, i de forma sintètica, mentre al primer li correspondria la tasca de declinació, en clau local, de les missions de servei públic establertes a l’article 26.3 LCA, seria la funció del contracte programa establir els objectius i les accions específiques sobre la base dels criteris establerts tant per part del Parlament de Catalunya com, a continuació, per part de l’òrgan plenari corresponent.

El document que en aquests moments s’analitza constitueix, en definitiva, el darrer pas en l’establiment del marc d’actuació al qual es troba sotmesa, en darrera instància, l’entitat a la qual s’encarrega i a través de la qual es gestiona, de forma directa, el servei públic de referència. Això no obstant, cal fer notar que, sens perjudici de la valoració positiva que fa aquest Consell en relació amb el desplegament detallat de les missions de servei públic duta a terme per part de la proposta que s’analitza, el cert és que no existeixen al·lusions específiques en relació amb el contingut del reglament d’organització i funcionament del servei, que necessàriament ha de conformar, junt amb la LCA, el seu marc jurídic de referència. 

La segona funció del contracte programa és esdevenir l’instrument, de naturalesa pluriennal, a través de la qual es garanteix, de forma proporcionada i transparent, i a la vista de les concretes accions descrites i assumides en el si del mateix, un finançament estable i degudament sanejat. El contracte programa garanteix, en definitiva, l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

Per tots aquests motius, es necessari fer notar en aquest moment que la durada de la proposta de contracte programa objecte d’anàlisi potser és excessivament curta. En aquest sentit, en virtut de la clàusula cinquena, la duració del contracte programa s’estendrà al llarg de 2008 i fins al 31 de desembre de 2009, i si bé és cert que es preveu la possibilitat de la seva pròrroga pel període biannual subsegüent per acord exprés de les parts, no es formula més enllà de desembre de 2009 cap mena de previsió definitiva ni en matèria d’objectius i accions dins l’àmbit prestacional, ni en matèria de finançament.

Aquest Consell és conscient que ens trobem davant de l’arrencada d’una experiència de televisió local amb unes característiques i un format i abast territorial inèdites fins la data, i que això segurament justifica els termes en què es limita la vigència del contracte programa. Dit això, cal assenyalar també la necessitat, des del moment en què sigui possible, de perllongar la mateixa i d’ampliar tant els compromisos de prestació com els referits al finançament fins assolir una perspectiva temporal òptima de quatre anys.

2. Estructura i contingut de la proposta 
Amb caràcter previ, cal fer notar que en la proposta de contracte programa s’esmenta la previsió d’incorporació al Consorci de referència de l’Ajuntament de Sant Pere de Ribes, de tal manera que quan la dita adhesió es faci efectiva, aquest consorci quedarà integrat per la totalitat de municipis que conformen la comarca del Garraf. 

El document tramès al Consell consta essencialment de dues parts. La primera correspon al clausulat del contracte programa pròpiament dit. La segona està integrada per un document annex on es desenvolupen i precisen, per remissió, les estipulacions contingudes en el primer.

La primera part del contracte programa està conformat per nou clàusules, relatives a la seva naturalesa i finalitat, els compromisos de la societat gestora, els principis econòmics generals per a la prestació del servei, la identificació de la necessitat de finançament per cobrir la insuficiència de recursos generats per l’explotació del servei públic de comunicació audiovisual, la seva vigència, l’informe de la societat gestora, la revisió del contracte programa, els mecanismes de coordinació i participació amb el Centre de Producció Audiovisual de Sitges (Maricel TV), així com els tràmits necessaris per a l’aprovació definitiva del mateix.

Pel que fa a l’annex, està estructurat en diverses parts i trobem una anàlisi pormenoritzada del model de finançament de la televisió pública d’acord amb els termes previstos per part de les institucions de la Unió Europea, una igualment extensa descripció dels diferents paràmetres normatius sobre la base dels quals es pot identificar el contingut conformador de la noció de servei públic de televisió. Cal advertir, no obstant, que s’ha produït una modificació normativa en la regulació de l’ens públic que gestiona els mitjans de comunicació de la Generalitat de Catalunya. En aquest sentit, s’ha de substituir la referència a la Llei 10/1983, de 30 de maig, de creació de l’Ens Públic Corporació Catalana de Ràdio i Televisió (amb els preceptes concordants), per la Llei 11/2007, d’11 d’octubre, de la Corporació Catalana de Mitjans Audiovisuals. Així mateix, el Consell també creu convenient complementar la referència a la Llei 8/1996, de 5 de juliol, de regulació de la programació audiovisual distribuïda per cable, amb la Instrucció general del Consell de l’Audiovisual de Catalunya, sobre la presència de la llengua i la cultura catalanes i de l'aranès en els mitjans de comunicació audiovisual, aprovada per l’Acord 295/2007, de 19 de desembre de 2007, en la mesura que desenvolupa l’obligació de doblatge i subtitulació de la programació en llengua catalana, o en aranès a la Val d’Aran. 
Així mateix, l’annex tracta, també, de la descripció dels objectius en relació amb la prestació del servei, concretament a través de la identificació de tot un seguit de missions, cadascuna de les quals es desenvolupa a través d’un llistat d’accions concretes; i finalment, del desenvolupament dels principis econòmics expressats en les clàusules del contracte programa.

3. Observacions als objectius de la Societat Gestora en l’acompliment de les funcions de servei públic  

D’acord amb l’article 24 LCA correspon al contracte programa fixar els objectius concrets de servei públic i les accions a emprendre per part de la societat gestora dins del període de la seva vigència, en el marc general dels principis i les missions del servei públic de comunicació audiovisual que estableix la llei.

Cal dir, d’entrada, que en línia amb allò que preveu la LCA, la proposta analitzada posa explícitament de manifest la voluntat d’esdevenir l’instrument a través del qual es desenvolupen les missions de servei públic establertes en la normativa vigent. Concretament, ens trobem davant d’un instrument que no vol limitar-se a fixar el marc financer de la relació entre el Consorci digital i la societat gestora, sinó que a més a més, i de forma principal, té la vocació d’esdevenir l’eina a través de la qual s’establiran els concrets compromisos d’activitat de la societat pel que fa a les diverses vessants de la prestació del servei públic de comunicació audiovisual.

De manera més específica, la proposta conté, en l’apartat IV del seu Annex, l’enumeració dels objectius i les accions de servei públic assumits per part de la societat gestora, els quals inclouen àmbits com ara la informació al ciutadà, la promoció, coneixement i difusió de la llengua i la cultura catalanes, la integració de col·lectius amb atencions especials i la promoció activa de la convivència cívica i el desenvolupament plural i democràtic de la societat, el reforç de la identitat de la comunitat de la demarcació, la promoció de la incorporació a la societat de la informació, així com la protecció dels joves i dels infants.

Cal assenyalar, prèvia qualsevol altra consideració ulterior, que els objectius i les accions que es contenen a la proposta en relació amb els àmbits esmentats recullen de forma correcta, segons el parer d’aquest Consell, les missions de servei públic que estableix i encomana la LCA, les quals en tot cas són objecte d’especial aplicació i adaptació a les específiques necessitats de la comunitat local de què es tracta. Aquesta adaptació entén el Consell que es mou dins dels marges propis de l’autonomia local constitucionalment garantida i com a tal mereix també una valoració favorable. 

Dit això, i sens perjudici de les esmentades valoracions positives, el Consell considera també necessari de fer tot un seguit d’observacions pel que fa a aspectes concrets vinculats als objectius i accions de referència i a les previsions de compromisos econòmics i aportacions del Consorci.

- Introducció a l’Apartat IV de l’Annex  
Dins la introducció general que es conté a l’apartat IV de l’Annex es diu que “El Consorci establirà els percentatges de producció pròpia i aliena que la societat gestora pot contractar. Així mateix, el Consorci autoritzarà a la societat gestora a formar part de produccions de suport a la producció per la sindicació de programes i l’emissió en cadena, tot establint els criteris o límits, al recurs a la sindicació o programes o a l’emissió en cadena, d’acord amb el que disposi la normativa aplicable i amb el que estableixi el CAC”. No obstant la previsió anterior, i malgrat que al llarg del contracte programa no es justifiqui ni es motivi el recurs a la col·laboració de tercers en la prestació material del servei per part de l’ens gestor corresponent, sí que s’observa una referència expressa a la possibilitat de la societat gestora d’externalitzar el 20% de la producció dels continguts que emeti. En concret, la clàusula 8 d’aquest document disposa expressament que “la SOCIETAT GESTORA establirà aquells mecanismes de coordinació, participació, intercanvi d’informació i d’aportacions, seguiment i supervisió que siguin necessaris i/o convenients amb el Centre de Producció Audiovisual de Sitges (Maricel TV), per a la consecució dels objectius establerts en el present contracte programa, i amb caràcter especial, en el cobriment, per part de dit Centre d’esdeveniments informatius del municipi de Sitges, entre d’altres, i en la participació d’aquest als voltants del 20% de la producció dels programes”.
Cal tenir present que els contractes, que d’acord amb l’article 13.2 de la Llei de l’Estat 30/2007, de 30 d’octubre, de contractes del sector públic, “(...) tinguin per objecte la compra, el desenvolupament, la producció o la coproducció de programes destinats a la radiodifusió, per part dels organismes de radiodifusió, així com els relatius als temps de radiodifusió”, estan sotmesos d’acord amb la Llei esmentada, en tot cas, als principis de publicitat, concurrència, transparència, confidencialitat, igualtat i no-discriminació i a l’aprovació per part dels òrgans competents de contractació d’unes instruccions d’obligat compliment d’àmbit intern, que s’han de posar a disposició de totes les persones interessades a participar en els procediments d’adjudicació. D’acord amb això, el Consell considera que la clàusula 8 hauria de guardar coherència amb els termes previstos en la legislació en matèria de contractació del sector públic referenciada. 
A banda de l’observació relativa a la clàusula 8 del contracte programa, el Consell considera que la redacció del darrer paràgraf de la introducció a l’apartat IV suposa un mer recordatori del règim vigent i aplicable al conjunt dels prestadors, públics o privats, no és suficient per complir amb els requisits mínims exigibles a l’instrument del contracte programa, essent necessari l’establiment dels criteris sobre la base dels quals es constatarà, a banda de la previsió continguda en la clàusula 8 del contracte programa, la necessitat de disposar de mitjans materials o professionals diferents dels de l’ens responsable de la gestió directa del servei. No cal oblidar, en aquest sentit, l’aprovació per part del Consell de l’Audiovisual de Catalunya dels documents de criteris d’interpretació dels límits de la gestió directa en la prestació del servei públic de televisió digital terrestre d’àmbit local
 i els relatius a les obligacions que integren el règim dels prestadors del servei de televisió digital terrestre d’àmbit local en matèria de programació original, producció pròpia, emissió en cadena i sindicació de continguts
. Ambdós documents estableixen tot un seguit de criteris d'interpretació amb l’objectiu de clarificar als prestadors públics de serveis de televisió d’àmbit local l’abast de les previsions contingudes a la Llei de la comunicació audiovisual de Catalunya en matèria de gestió directa i de programació original, producció pròpia, emissió en cadena i sindicació de continguts 
- Promoció, coneixement i difusió de la llengua catalana (apartat assenyalat com a objectiu IV.2.1) 
En les accions i objectius d’aquesta missió es troba a faltar la referència relativa a la música cantada en català; en aquest sentit, es proposa incloure, pel que fa a les accions, un redactat en els termes següents: “En la programació cantada, com a mínim, un vint-i-cinc per cent seran cançons interpretades en llengua catalana i aranesa”; i, consegüentment, la seva concreció en els objectius descrits en aquest apartat, per exemple amb la referència “Hores de programació de música cantada en llengua catalana”.  

D’altra banda, en la concreció dels objectius caldria completar la referència legal en el sentit d’incorporar-hi l’article 3 de la Instrucció general del Consell de l’Audiovisual de Catalunya sobre la presència de la llengua i la cultura catalanes i de l’aranès en els mitjans de comunicació audiovisual
, en la mesura que aquest article recull les diferents obligacions lingüístiques que la legislació de política lingüística preveu per als prestadors públics de serveis de televisió (articles 25 de la Llei de política lingüística i 86 de la Llei de la comunicació audiovisual de Catalunya)
. 

- Integració de col·lectius amb atencions especials (apartat assenyalat com a objectiu IV.3.1)

El Consell valora positivament la incorporació expressa de la subtitulació per a les persones discapacitades. No obstant això, s’observa una manca de concreció de les accions necessàries per tal de garantir, en el marc del contracte programa, i en compliment d’allò que estableix l’article 26.3.e) de la LCA, l’accés efectiu, per part de les persones amb discapacitats, a tots els continguts emesos.  

Cal fer notar que si bé la subtitulació constitueix un dels mecanismes per garantir l’accés als continguts que s’emetin a un determinat col·lectiu de persones discapacitades, atesa la funció de servei públic dels mitjans de comunicació audiovisual de titularitat municipal, aquesta missió d’integració ha de ser, en la mesura del possible, dirigida als altres col·lectius de persones discapacitades mitjançant la incorporació de mecanismes com, per exemple, l’audiodescripció. D’acord amb l’anterior, entenem que aquesta acció caldria que fos completada en la seva extensió als altres col·lectius de persones discapacitades. Així mateix, aquesta mateixa observació caldria traslladar-la als objectius que, en definitiva, són la concreció de les accions enumerades.
Finalment, s’observa que per a l’any 2008 no es preveu cap objectiu en relació amb la incorporació d’aquests mecanismes a la programació del servei de televisió de gestió pública; el Consell considera que, en la mesura que sigui possible, seria positiu incorporar objectius concrets en aquest apartat també per a l’any 2008. Per tant, l’acció prevista a l’apartat IV.4.1 de l’Annex de la proposta seria, a parer del Consell, millorable.

- Promoció de la indústria audiovisual (apartat assenyalat com a objectiu IV.5)

El Consell Audiovisual de Catalunya observa la manca de referència expressa a les obligacions en matèria de difusió d’obres audiovisual europees; en aquest sentit, s’aconsella la incorporació en les accions descrites, de la referència expressa a les obligacions en matèria d’emissió d’obres audiovisuals europees. 

Per tant, es suggereix que es completin les accions previstes amb una referència expressa al règim de l’article 87 LCA, de manera que en les accions que configuren la missió intitulada “Promoció de la indústria audiovisual” hi figuri, també, la redacció següent: “Reservar, com a mínim, el 51% del seu temps anual a la difusió d’obres audiovisuals europees. El 51% d’aquest temps de reserva, com a mínim, l’han de dedicar a la difusió d’obres audiovisuals europees, l’expressió originària de les quals sigui en qualsevol llengua oficial a Catalunya. S’ha de garantir que, com a mínim, el 50% d’aquestes obres sigui en català. El 10% del temps total d’emissió, com a mínim, l’han de destinar a obres audiovisuals europees subministrades per productors independents i produïdes els darrers cinc anys”.   

Així mateix, la mateixa observació caldria traslladar-la als objectius, en el sentit d’incorporar la concreció relativa a com es donarà compliment a les obligacions que estableix l’article 87 de la LCA en matèria de difusió d’obres audiovisuals europees.

-  Protecció dels joves i dels infants (apartat assenyalat com a objectiu IV.6) 

Segons el parer d’aquest Consell, aquest epígraf no conté l’establiment de cap mena de concreció de les accions descrites en objectius de servei públic (en el sentit de preveure una determinada acció positiva prestacional), sinó el mer recordatori dels límits legals en la matèria, exigibles, en conseqüència tant als prestadors públics com als privats. En aquest sentit, cal fer notar que s’aconsella que es completi la referència legal a la Llei 8/1995, de 27 de juliol, d’atenció i protecció de la infància i la joventut, amb l’addició de les referències normatives relatives a l’article 81 de la LCA i a la Instrucció general del Consell de l’Audiovisual de Catalunya sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió
.
 4. Les previsions de compromisos econòmics i aportacions del Consorci de l’apartat V de l’Annex 

D’acord amb l’article 31.2 LCA el contracte programa es pot definir com l’instrument pluriennal a través del qual es duu a terme la provisió de les aportacions de l’ens local corresponent a l’entitat gestora del servei, de forma transparent i proporcionada a les missions de servei públic assumides, per tal de garantir un marc de finançament estable i sanejament econòmic.

D’acord doncs amb la regulació esmentada, és clar que la funció principal del contracte programa és subministrar un marc estable de finançament, el qual hauria de permetre l’adequada planificació estratègica de les accions i necessitats de la societat gestora. Cal tenir en compte, en aquest context, que a banda d’aspectes estrictament vinculats a la garantia d’un marc de sanejament econòmic per a la societat gestora, la funció del contracte programa és també la d’atorgar a aquesta, ja s’ha dit, un grau elevat d’autonomia en l’exercici de les seves competències, aïllant possibles interferències del consorci derivades d’una dependència quotidiana en termes de finançament. 

El contracte programa constitueix doncs el marc en què les missions de servei públic genèricament enunciades per part d’aquell es concreten en accions i objectius molt més específics. Aquesta concreció no només té sentit en termes operatius, sinó que és la base a partir de la qual es podran quantificar, precisament, els costos de la prestació del servei públic i dissenyar a aquest efecte un específic sistema de finançament dins dels marges generals que preveu la llei.

D’acord amb el legislador, aquest sistema de finançament pot tenir un caràcter mixt. Amb això es vol dir que els costos que suposa la prestació del servei públic no només es poden cobrir amb aportacions pressupostàries –les quals, això no obstant, i d’acord amb l’article 31.2 LCA, han de ser les principals-, sinó també a través d’altres ingressos com ara els derivats de la participació en el mercat publicitari. Es tracta, com és conegut, d’un model de finançament no només previst per part del legislador català, sinó que compta també amb l’aval de l’ordenament comunitari i la pròpia  Comissió Europea. En aquest sentit, resulta imprescindible remetre’s a allò que s’assenyala en la Comunicació sobre l’aplicació de les normes en matèria d’ajuts públics als serveis públics de radiodifusió (Diari Oficial de les Comissions Europees C320, de 15 de novembre de 2001), així com, de forma més general, a la Comunicació sobre els serveis d’interès general a Europa (COM(2000)580 final), prenent a la seva vegada com a punt de partida el Protocol sobre el sistema de radiodifusió pública dels Estats membres, annex al Tractat constitutiu de les Comunitats Europees. 

Sense que sigui oportú entrar, en aquest context, en una explicació a fons a propòsit del règim vigent en matèria d’ajuts públics dins l’àmbit de la radiodifusió de servei públic, cal insistir en aquest moment en el fet que el legislador català, en sintonia amb l’entorn comunitari, a banda d’avalar l’esmentat model mixt de finançament del servei públic de comunicació audiovisual, preveu que les aportacions pressupostàries han de dur-se a terme de forma transparent
 i proporcionada
. 

A la vista de la proposta presentada, cal dir d’entrada que la mateixa recull i segueix les previsions legals en relació amb la vessant financera de tot contracte programa. En aquest sentit, l’apartat V de l’Annex de la proposta es dedica precisament a identificar les aportacions del Consorci que seran necessàries a fi i a efecte de cobrir les necessitats de finançament que no podran ser cobertes a través d’ingressos comercials, en el benentès que, de forma implícita, s’opta també en aquest cas per un model de finançament mixt (com és prou conegut, és la fórmula a l’ús al nostre país a tots els nivells territorials).

Dit això, cal advertir també que l’escenari del pressupost, aprovat el de 2008 pel Ple del Consorci en sessió de dat 29 d’octubre i estimat per al 2009, que es dibuixa a aquests efectes preveu unes xifres d’ingressos per publicitat, així com de despeses d’explotació, que no apareixen en cap moment mínimament justificades. És a dir, que no es formula una mínima connexió o vinculació entre les accions previstes en matèria de desenvolupament de les missions i objectius de servei públic assumits per part de la societat gestora i el pressupost que s’esbossa. Dins d’aquest ordre de consideracions, cal posar de manifest que si bé al Consell és evident que no li correspon l’exercici de cap forma de control comptable sobre la vessant financera de la prestació del servei públic de comunicació audiovisual (i encara menys durant la fase d’elaboració del contracte programa), aquesta institució té atribuïda la funció d’informar preceptivament sobre l’adequació de la proposta de què es tracti als paràmetres legals aplicables, també i especialment des del punt de vista del compliment dels principis de proporcionalitat i transparència pel que fa als mecanismes de finançament. Concretament, i pel que fa al primer, s’ha assenyalat en un paràgraf anterior que la correcta aplicació del mateix exigeix no només la ressenya detallada dels diversos objectius i accions de servei públic que té previst dur a terme la societat gestora, sinó també una quantificació mínimament detallada i justificada dels costos nets que això comporta. 

A la vista de la proposta presentada, val la pena de remarcar-ho, es necessari advertir que els costos nets de la prestació del servei (així com també els possibles ingressos publicitaris) apareixen formulats sense articular-se una justificació a propòsit de les concretes xifres previstes. Com resulta evident, aquesta és una mancança que requereix ser corregida en el marc de la versió definitiva del contracte programa.
4. Conclusió

Per tot l’exposat, el Consell de l’Audiovisual de Catalunya informa amb caràcter preceptiu el contingut de la proposta de contracte programa entre el Consorci per a la gestió de la televisió digital local pública del Garraf (Consorci Teledigital Garraf) i la Societat gestora Informació i Comunicació de Vilanova i la Geltrú, Societat Anònima Municipal per a la prestació del servei públic de televisió de la demarcació de Vilanova i la Geltrú (referència TL09B, canal 30, programa 1) corresponent al període 2008-2009, de conformitat amb les consideracions i les observacions formulades en els apartats anteriors. 

Barcelona, 6 de maig de 2008.   

� Segons la documentació tramesa al Consell, aquest Consorci està format pels municipis següents: Vilanova i la Geltrú, Sitges, Cubelles, Canyelles i Olivella. Properament, està previst que l’Ajuntament de Sant Pere de Ribes s’adhereixi també a l’assenyalat Consorci.





� Document de criteris aprovat per Acord del Ple del Consell de l’Audiovisual de Catalunya 35/2008, de 18 de març. Document disponible al web del Consell � HYPERLINK "http://www.cac.cat" ��www.cac.cat�.





� Document de criteris aprovat per Acord del Ple del Consell de l’Audiovisual de Catalunya 34/2008, de 18 de març. Document disponible al web del Consell � HYPERLINK "http://www.cac.cat" ��www.cac.cat�.





� Instrucció aprovada per l’Acord del Ple del Consell 295/2007, de 19 de desembre.





� Article 3. Obligacions dels prestadors de serveis de televisió de gestió pública





1. Els serveis de televisió gestionats per la Generalitat i per les corporacions locals de Catalunya subjectes a l'àmbit d'aplicació d'aquesta Instrucció general han de complir les obligacions següents:


a) Garantir que la llengua emprada normalment sigui la catalana i, a la Val d'Aran, l'aranesa. A l'efecte de la Instrucció general, s'entén com a llengua emprada normalment la utilització d'una de les dues llengües com a mínim durant el 90% del temps d'emissió.


El Consell de l'Audiovisual de Catalunya pot aplicar un criteri excepcional, atenent el nivell de comprensió de la llengua catalana o aranesa de l'audiència potencial a la qual s'adreça el prestador de serveis de televisió de gestió pública, amb la sol·licitud raonada prèvia d'aquest prestador. El Consell avaluarà les sol·licituds presentades i n'emetrà una resolució en un termini de 3 mesos d'acord, entre d'altres, amb els resultats que es desprenguin dels informes estadístics sobre els usos lingüístics a Catalunya elaborats periòdicament per la Secretaria de Política Lingüística i l'Institut d'Estadística de Catalunya.


b) Garantir la promoció de les expressions culturals de Catalunya, especialment les que es produeixen en llengua catalana.


c) Dedicar el 51% del temps de reserva destinat a la difusió d'obres audiovisuals europees a l'emissió d'obres d'expressió originària en qualsevol llengua oficial de Catalunya. S'ha de garantir que, com a mínim, el 50% d'aquestes obres siguin en llengua catalana.


d) Les emissions de pel·lícules, sèries televisives o documentals doblats a una llengua diferent de l'original s'han d'oferir simultàniament, com a mínim, doblades en llengua catalana. El mateix principi s'ha d'aplicar als productes subtitulats.


Aquesta obligació és d'aplicació als prestadors de serveis de televisió de gestió pública d'àmbit local, sempre que les pel·lícules, sèries televisives o documentals estiguin disponibles doblats o subtitulats en llengua catalana.


e) Garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin cançons interpretades en llengua catalana o en aranès.


2. Els serveis de televisió gestionats per la Generalitat han de garantir la programació habitual d'emissions televisives en aranès per a la Val d'Aran.





� Instrucció aprovada per l’Acord del Ple del Consell núm.296/2007, de 19 de desembre.


� El requeriment de transparència ha de ser interpretat de forma especial dins l’àmbit de la prestació de serveis de radiodifusió. Malgrat l’ordenament comunitari vinculi, de forma general, el requeriment de la transparència dins les empreses encarregades de la prestació d’un servei d’interès econòmic general, amb la separació comptable entre les activitats de servei públic i la resta, dins l’específic àmbit de la radiodifusió la Comissió Europea ha estimat reiteradament que aquesta separació és en la pràctica impossible, almenys en matèria de costos, en la mesura en que els mateixos ingressos es poden destinar de fet a activitats de divers ordre. Dit d’altra forma, dins l’àmbit de la radiodifusió és perfectament factible que continguts que són enterament de servei públic siguin a la seva vegada, i des de diverses perspectives, susceptibles d’explotació comercial. De tal manera, en definitiva, que els costos atribuïbles a activitats de servei públic que a la seva vegada donin lloc igualment a ingressos de caràcter comercial poden assignar-se íntegrament a la prestació del servei sense necessitat de separació comptable.





Ara bé, d’acord igualment amb la Comissió, i en aplicació del règim comunitari en matèria de transparència en l’àmbit de les relacions financeres entre els poders públics i les empreses públiques que tenen encomanada la realització d’un servei d’interès econòmic general, el principi de separació de comptes sí resulta parcialment aplicable des del punt de vista dels ingressos, de tal forma que l’esmentada exigència de transparència s’hauria de traduir, en el cas que ens ocupa, en la necessitat que el contracte programa contingui una ressenya detallada de les fonts i la quantitat dels ingressos derivats d’activitats que, d’acord amb la llei i, sobre tot, el propi contracte, no són de servei públic. Igualment, pel que fa referència a les despeses, el contracte programa només haurà d’especificar amb claredat els costos de les activitats específiques que, com a tals, i des de tots els punts de vista, s’han de considerar alienes al servei públic.





� Pel que fa a l’exigència de proporcionalitat, cal interpretar-la en el sentit que a partir del contracte programa hom pugui verificar la necessitat del finançament públic, concretament sobre la base del fet que la quantia dels ajuts públics no ultrapassa els costos nets derivats de l’acompliment de les missions de servei públic, tenint compte òbviament tots els ingressos directes i indirectes que es deriven de la realització d’aquesta activitat. Com es pot comprendre, condició prèvia i necessària per a l’adequat compliment d’aquest requisit legal és l’adequada concreció, per part del propi instrument convencional, del conjunt d’activitats i objectius de servei públic que hauran de ser duts a terme. Un tractament més aprofundit d’aquestes qüestions el podem trobar a la Comunicació de la Comissió Europea sobre l’aplicació de les normes en matèria d’ajuts públics als serveis públics de radiodifusió, així com, de manera particular, a la Decisió de la Comissió Europea de 19 de maig de 2004 en relació a les mesures adoptades per part de Dinamarca a favor de TV2-Dinamarca (C(2004)1814 final).

